

ПРИЛОЖЕНИЕ

към

Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на регламенти (ЕС) № 1316/2013 и (ЕС) 2015/1017 по отношение на удължаването на срока на действие на Европейския фонд за стратегически инвестиции, както и въвеждането на технически подобрения за този фонд и за Европейския консултантски център по инвестиционни въпроси

Приложение

1. Точка 2 се изменя, както следва:

a) в буква б) се добавя втора алинея:

„Подкрепата на ЕФСИ за автомагистрали се избягва, освен ако това е необходимо за подкрепа на частните инвестиции в транспорта в държавите — бенефициери на Кохезионния фонд, или в трансграничните транспортни проекти, в които участва поне една държава — бенефициер на Кохезионния фонд.“;

б) в буква в) второто изречение се заменя със следното:

„В този контекст се очаква, че ЕИБ ще предостави финансиране по ЕФСИ с цел постигане на общата цел от поне 500 000 000 000 EUR публични или частни инвестиции, включително финансиране, мобилизирано чрез ЕИФ в рамките на операции по ЕФСИ, свързани с инструментите, посочени в член 10, параграф 2, буква б), национални насърчителни банки или институции, както и увеличен достъп до финансиране за дружествата с до 3000 служители.“;

1. в точка 3 се добавя буква г):

„г) присъствието на една или повече от следните характеристики обикновено води до класифициране на дадена операция като специални дейности:

* подчиненост спрямо други кредитори, включително национални насърчителни банки и частни кредитори;
* участие в инструменти за споделяне на риска, при които поетата позиция излага ЕИБ на високи равнища на риск;
* излагане на специфични рискове, като недоказани технологии, зависимост от нови, неопитни или високорискови партньори, нови финансови структури, или на рискове за ЕИБ, за въпросния сектор или географски район;
* характеристики, подобни на тези при капиталовите инструменти, като плащания, обвързани с резултатите; или
* други установими аспекти, водещи до по-висока експозиция на риск съгласно насоките за политиката на кредитния риск на ЕИБ;“;

1. в точка 5 се добавя следното изречение:

„Наборът от показатели става обществено достъпен веднага след като дадена операция с гаранция на ЕС бъде подписана, с изключение на поверителната търговска информация.“;

1. Точка 6 се изменя, както следва:

a) буква б) се изменя, както следва:

i) в първото тире първото и второто изречение се заместват със следното:

„За операции от типа дългови операции ЕИБ или ЕИФ извършва стандартната си оценка на риска, включваща изчисляване на вероятността от неизпълнение и процента на събиране на задълженията. Въз основа на тези параметри ЕИБ или ЕИФ определя количествено риска за всяка операция.“;

ii) във второто тире първото изречение се заменя със следното:

„За всяка операция от типа дългова операция се извършва категоризация на риска (кредитна категоризация на операцията) в съответствие със системата на ЕИБ или на ЕИФ за категоризация на заемите.“;

iii) в третото тире първото изречение се заменя със следното:

„Проектите са икономически и технически жизнеспособни, а финансирането на ЕИБ се структурира в съответствие с принципите на доброто банково управление и отговаря на първостепенните принципи на управление на равнището на риска, установени от ЕИБ или ЕИФ в техните вътрешни насоки.“;

б) буква в) се изменя, както следва:

i) в първото тире второто изречение се заменя със следното:

„Определянето на това дали дадена операция включва капиталови рискове или не, независимо от правната форма и номенклатура, се основава на стандартната оценка на ЕИБ или на ЕИФ.“;

ii) във второто тире първото изречение се заменя със следното:

„Операциите на ЕИБ от типа на капиталовите операции се осъществяват в съответствие с вътрешните правила и процедури на ЕИБ или на ЕИФ.“;

1. в точка 7 буква в) думата „първоначалния“ се заличава;
2. Точка 8 се изменя, както следва:

a) във второто изречение на първа алинея думата „първоначалния“ се заличава;

б) в буква а), първа алинея, първото изречение думата „първоначалния“ се заличава;

в) в буква б), първото изречение думата „първоначалния“ се заличава.